Iki de nuha nna tti dia Jesús‑ni daka attu ladu roꞌo indatoo ge Galilea‑ni nu tegaba láni indatoo ge Tiberias,
ixe ka benne danalhake bie kumu de chi bilákanie ixe ka milagru runie tti reyonie ka benne rani.
Nianna tti ugwapie iki ttu iꞌiya nna niha udobie lenie ka benne rudhetinieha.
Laꞌania nuha chi dabigana isia laní ge ka benne Israel‑ni nu tekanie láni Pascua.
Tti belhidha lo Jesús‑ni nna bilánie yalhá ixe ka benne chi danalhake bie,
nianna rabie Felipe‑ni:
―¿Gála sayoꞌoriꞌi yettaxtila ki go iyá ka benne‑ni?
De lo tisaba unnebie aníha,
kini lana nna bixa ekabina,
kumu labie chiba yue bí unie.
Felipe‑ni nna bekabina gebie,
rana:
―Ni len belhiu nu kixakana riꞌi ge chupa gayua (200) ubisa sina,
ni len nuha a dhaariꞌi goꞌoriꞌi yettaxtila ki go ka benne‑ni ttu ttuxkaꞌa.
Ttu ka benne rudhetinieha,
benne tee lábie Andrés betsi Simón‑ni,
benneha rabie Jesús‑ni:
―Ne ttu nu kwiti du nii denna gayu yettaxtila ge xua cebada nna a chupa ka belha nna,
ttaka bi ixú nuní ki go iyá ka benne tupa‑ni.
Nianna tti ra Jesús‑ni ke:
―Gwaligasi ka benne‑na eseꞌeke.
Nianna beseꞌe tteba ka benneha kumu yalhá ixxi binni tee niha.
Sunrula ka benne biyúha ankake ttiba tu gayu mili.
Nianna tti bedaxxu Jesús‑ni ka yettaxtilaha nna iki de chi begwebie Tata Do Yebáha ixkixaru,
nianna tti begwebie ka benne rudhetinieha yettaxtilaha,
ka benneha nna utidhike benneha len iyá ka benne seꞌe niha.
Aníha‑gaba benie len a chupa ka belhaha.
Utobake nna axtaliba beyielakanie.
Tti chi beyielakin benneha,
nianna ra Jesús‑ni ka benne rudhetinieha:
―Gwalottupa ka roꞌo salhaꞌa bexxa‑na kini abittu tsia lattike.
Ka benneha nna bottupake ka roꞌo salhaꞌa bexxa ge gayu ka yettaxtila ge xua cebadaha.
A tsiꞌinu (12) sumi besá benne bottupakeha.
Ka benneha tti bilákanie milagru ben Jesús‑ni,
nianna ráke:
―Benne‑niligaba gwalí anke profeta chi gaꞌanna isia yiesi lo yu‑ni.
Ttaka Jesús‑ni nna tti ute danie deki doelhaba ruinkana echekane kini ake nu rinnabia gekani,
nianna ttúbe beruꞌune dedheyye attu libe iki iꞌiyaha.